एन्फाद्वारा निलम्बित जिल्ला अध्यक्ष भन्छन्-‘पूर्वाग्रही हिसाबले कारबाही गर्‍यो’
अखिल नेपाल फुटबल संघ (एन्फा) द्वारा क्लबहरूको ग्रुप च्याटमा गरिएको कमेन्टलाई लिएर निलम्बन गरिएका ललितपुर जिल्ला फुटबल संघका अध्यक्ष पुरुषोत्तम थापाले उक्त कारबाहीविरुद्ध अपिल कमिटी र राष्ट्रिय खेलकुद परिषद्लाई गुहार्ने भएका छन् । साथै पूर्वाग्रही हिसाबले कारबाही गरिएको पनि उनले बताएका छन् ।
काठमाडौँ — अखिल नेपाल फुटबल संघ (एन्फा) द्वारा क्लबहरूको ग्रुप च्याटमा गरिएको कमेन्टलाई लिएर निलम्बन गरिएका ललितपुर जिल्ला फुटबल संघका अध्यक्ष पुरुषोत्तम थापाले उक्त कारबाहीविरुद्ध अपिल कमिटी र राष्ट्रिय खेलकुद परिषद्लाई गुहार्ने भएका छन् । साथै पूर्वाग्रही हिसाबले कारबाही गरिएको पनि उनले बताएका छन् ।‘मैले दिएको स्पष्टीकरण चित्त बुझेन भनेर निलम्बन गरियो,’जिल्ला अध्यक्ष थापाले मंगलबार कान्तिपुरसित भने, ‘एन्फालाई विधानको जुन धारा उल्लेख गरेर निलम्बन गरेका छ, त्यो मिल्दैन । एन्फाको सचिवालयलाई कारबाही गर्ने अधिकार छैन । कार्यसमिति वा अनुशासन समितिले मात्रै कारबाही गर्नसक्छ ।त्यसैले मलाई निलम्बन गर्ने निर्णय त्रुटिपूर्ण हो र यसविरुद्ध अपिल कमिटी र राष्ट्रिय खेलकुद परिषद् जान्छु ।’ एन्फा कार्यसमितिको पछिल्लो बैठक २६ माघमा भएको थियो ।पूर्वअध्यक्ष गणेश थापाविरुद्ध आन्दोलन चर्काएका कर्माछिरिङ शेर्पा २२ वैशाख २०७५ मा एन्फाको नेतृत्वमा पुगेका थिए । त्यसको अर्को वर्ष (२०७६ साल) एन्फाले २२ वैशाखलाई ‘एन्फा डे’ घोषणा गर्दै पाँचतारे होटल अन्नपूर्णमा मनायो । यसपाली कोरोना भाइरसका कारण एन्फा डे सन्देशमै सीमित भयो । राजधानीका ए, बी र सी डिभिजन क्लबहरूको ग्रुप च्याटमा एन्फाका वरिष्ठ उपाध्यक्ष पंकजविक्रम नेम्बाङले दिएको एन्फा दिवसको शुभकामनाको जवाफमा ‘आज एन्फा डे होइन चोरहरूको श्री गणेश डे हो’ लेखेपछि जिल्ला अध्यक्ष थापा कारबाहीमा परेका हुन् ।उनलाई एन्फाले २४ वैशाखमा स्पष्टीकरण सोधेको थियो थियो र दुई दिनभित्रै अध्यक्ष थापाले ‘प्रतिशोधले त्यो शब्द प्रयोग नगरेको, कसैलाई इंगित नगरेको र कसैलाई चोट वा हानी पुर्‍याए क्षमा मागेको’उल्लेख गर्दै जवाफ दिएका थिए । त्यसमा उनले २२ वैशाखमै एन्फा डे मनाउनु पर्ने कारण पनि सोधेका थिए । त्यो स्पष्टीकरण चित्तबुझ्दो नभएको भन्दै एन्फाले थापालाई विधानको धारा ३ को उपधारा २ र धारा ३६ को उपधारा १४ वमोजिम आगामी साधारणसभासम्मको लागि निलम्बन गरिएको भन्दै आइतबार पत्र पठाएको थियो ।एन्फा अध्यक्ष शेर्पा पक्षको चुनावअघिबाटै विरोध गर्दै आएका जिल्ला अध्यक्ष थापाले आफूलाई पूर्वाग्रही रुपमा कारबाही गरेको पनि बताए । ‘मैले एन्फाको अनियमितताबारे कुरा उठाइरहे । चुनावको पूर्वाग्रही हिसाबले कारबाही गरियो, जुन विधानसम्मत छैन,’ जिल्ला अध्यक्ष थापाले भने ।सहिद स्मारक ‘बी’डिभिजन लिगको झम्सीखेल युथ क्लबका प्रशिक्षकसमेत रहेका थापाले एन्फाको नेतृत्वमा शेर्पा समूह आएपछि ललितपुर जिल्ला फुटबल संघलाई सहयोग नगरेको पनि बताए । उनले भने, ‘जिल्लामा ग्रासरुट फुटबलका कार्यक्रम गर्ने भनेर सबैलाई रकम निकासा गर्‍यो । तर, हामीलाई गत भदौ २७ मा ५ लाखको डमी चेकमात्रै दियो, धेरैपल्ट मागे पनि पैसा अहिलेम्म दिएको छैन ।’दुई वर्षअघिको भएको एन्फा कार्यसमितिको निर्वाचनमा थापा नेतृत्वको ललितपुरसहित काठमाडौं, भक्तपुर र धादिङ जिल्ला फुटबल संघले गणेश थापाका साला मणि कुँवर पक्षलाई साथ दिएको थियो । चुनावपछि पनि यी चार जिल्लाले एन्फामा आर्थिक अनियमितता भएको, विधि–विधानअनुसार कार्यसञ्चालन नभएको भन्दै विरोध गरिरहेको छ । उनीहरूले राष्ट्रिय खेलकुद परिषद, युवा तथा खेलकुद मन्त्रालयमा उजुरी पनि दिएका थिए ।